CELEX: C2007/269/104
Language: et
Date: 2007-11-10 00:00:00
Title: Kohtuasi T-340/07: 4. septembril 2007 esitatud hagi — Evropaïki Dynamiki versus Euroopa Ühenduste Komisjon

10.11.2007   
            
            
               ET
            
            
               Euroopa Liidu Teataja
            
            
               C 269/57
            
         4. septembril 2007 esitatud hagi — Evropaïki Dynamiki versus Euroopa Ühenduste Komisjon
   (Kohtuasi T-340/07)
   (2007/C 269/104)
   Kohtumenetluse keel: inglise
   Pooled
   
      Hageja: Evropaiki Dynamïki (Ateena, Kreeka) (esindaja: jurist N. Korogiannakis)
   
      Kostja: Euroopa Ühenduste Komisjon
   Hageja nõuded
   
               —
            
            
               Kohustada komisjoni maksma hagejale 172 588,62 eurot, mis on hageja poolt lepingu nr EDC-53007 EEBO/27873 täitmiseks kantud abikõlblik kulu.
            
         
               —
            
            
               Kohustada komisjoni maksma sümboolne 1 000 eurot hageja kahju hüvitamiseks, mis tekkis tema kannatlikkusest ja heast tahtest.
            
         
               —
            
            
               mõista komisjonilt välja käesoleva hagiga seotud kohtu- ja muud kulud.
            
         Väited ja peamised argumendid
   Käesolevas hagiavalduses, mis on esitatud EÜ artiklite 238 ja 235 alusel, palutakse hüvitada kahju, mis on tekkinud komisjoni 16. mai 2003. aasta otsusest lõpetada komisjoniga sõlmitud leping nr EDC-53007 EEBO/27873, mis puudutas projekti „e-Content Exposure and Business Opportunities” („EEBO”), mis pidi läbi viidama mitmeaastase ühenduse raamprogrammi raames ülemaailmsetes võrkudes Euroopa digitaalandmete arengu ja kasutuse stimuleerimiseks ja keelte mitmekesisuse edendamiseks infoühiskonnas (2001–2005), ning mille elluviimisele pidid välisekspertidena kaasa aitama Ficher ja Marthinsen.
   Nõude põhjenduseks väidab hageja, et lepingu sõlminud asutuse (DG INFSO) lepingu lõpetamise otsuses on ilmselgeid hindamisvigu, mis viisid lepinguliste kohustuste rikkumiseni. Lisaks leiab ta, et vaidlustatud otsus on vastu võetud hea halduse ja läbipaistvuse põhimõtteid rikkudes ning et mitmel korral ei suutnud komisjoni teenistujad kõrvaldada väidetavat huvide konflikti. Eeltoodut arvestades väidab hageja, et tal on õigus lepingu täitmiseks tema poolt osutatud teenuse eest tasu saada ja abikõlbliku kulu hüvitamist nõuda ning lisaks nõuda intresse alates kuupäevast, mil need summad tasuda tuli.